b'\n_START_ARTICLE_\nJurij Dalmatin\n_START_SECTION_\n\xc5\xbdivljenje in delo\n_START_PARAGRAPH_\nDomneva se, da so se njegovi predniki preselili iz Dalmacije ali preko Dalmacije. Jurij sam se je podpisoval kot Dalmatin, nekateri (tudi Trubar) so njegov priimek zapisovali kot Dalmata. Njegova star\xc5\xa1a sta bila revna in ga pri \xc5\xa1olanju nista mogla finan\xc4\x8dno podpirati. Do 18. leta se je \xc5\xa1olal doma, v Kr\xc5\xa1kem, pri Bohori\xc4\x8du. Bohori\xc4\x8d je Dalmatina vzgojil v protestantskem duhu. Od leta 1565 do leta 1566 je \xc5\xa1tudiral na ni\xc5\xbeji latinski \xc5\xa1oli v W\xc3\xbcrttembergu. Od leta 1566 do leta 1572 je \xc5\xa1tudiral v T\xc3\xbcbingenu, kjer je tudi do\xc5\xa1tudiral filozofijo in protestansko teologijo. V Ljubljano se je vrnil leta 1572. Kot protestantski duhovnik je slu\xc5\xbeboval na Nem\xc5\xa1kem, Begunjah, \xc5\xa0kocjanu in Ljubljani. Oktobra 1580 je bil zaradi tiska Biblije v Gradcu in Celovcu. Dalmatin je prvi v sloven\xc5\xa1\xc4\x8dino prevedel celotno Sveto pismo. Iz\xc5\xa1lo je leta 1583 v Wittenbergu na Sa\xc5\xa1kem pod polnim naslovom Biblija, tu je vse svetu pismu stariga inu noviga testamenta, slovenski tolma\xc4\x8dena skuzi Jurija Dalmatina. S prevodom celotnega Svetega pisma je vplival na razvoj slovenskega knji\xc5\xbenega jezika. Za Slovence je bilo to pomembno jezikovno ter kulturno dejanje, saj smo se z njo uvrstili med kulturno razvite evropske narode. Prevajanje je potekalo deset let, brez slovarjev in drugih jezikovnih knjig. Dalmatin je sicer poznal hebrej\xc5\xa1\xc4\x8dino in gr\xc5\xa1\xc4\x8dino, a je izhajal iz Luthrovega prevoda. Biblijo so protestanti v domovino preva\xc5\xbeali skrivaj v sodih, in jo raz\xc5\xa1irjali po Kranjski, \xc5\xa0tajerski in Koro\xc5\xa1ki pribli\xc5\xbeno dve leti. Duhovniki Katoli\xc5\xa1ke cerkve so smeli uporabljati Dalmatinov prevod s posebnim dovoljenjem, saj katoli\xc5\xa1kega prevoda Biblije \xc5\xa1e niso imeli.'